Carel van der Merwe is ’n skrywer, wat die Eugène Marais-prys vir sy fiksie verower en die Protea Boekhuisprys vir “Donker stroom”, sy navorsing oor Eugène Marais se lewe tydens sy verblyf in Londen. Willem Carel van der Merwe is op 7 September 1963 in Johannesburg gebore, waar hy ook groot word. Sy skoolopleiding kry hy by skole in Johannesburg, Witbank en Keulen in Duitsland, waarna hy in 1981 aan die Linden Hoërskool in Johannesburg matrikuleer. Na sy twee jaar verpligte militêre diensplig studeer hy verder aan die Universiteit van Stellenbosch, waar hy in 1986 die B.Acc.-graad behaal. Aan die Universiteit van Kaapstad verwerf hy in 1987 ’n Nagraadse Diploma in Rekeningkunde. Op Stellenbosch speel hy slot vir die Akker XV, die eerste blanke rugbyspan van die universiteit wat aan die liga van die Swart South African Rugby Association (SARA) deelneem. Hy bekwaam hom in 1988 as ’n geoktrooieerde rekenmeester en werk in Suid-Afrika en in 1990 in Engeland vir die internasionale ouditfirma Arthur Andersen. In 1991 sluit hy aan by Rand Aksepbank se korporatiewe finansieringsafdeling en in 1995 is hy medestigter van African Merchant Bank.